钦定古今图书集成/明伦汇编/官常典/第617卷 > 刘实
## 钦定古今图书集成/明伦汇编/官常典/第617卷 > 刘实

按《广东通志》：“实字嘉秀，安福人，进士。天顺间，由治中
擢知南雄府。性廉洁，刚介不阿，事持大体，政暇恒闭
户著《春秋》。府为江广要道，商税钜万，有司无稽，至者
盈餍。或以要誉于宾旅，实至惟存一二。缮郡学，树岭
松而已。有中官将度岭觇实供帐减旧不怿，实诣见，
苛辱之。郡民大哗，争趋入为实谢，翼实以出。中官廉”
得其生平，召谢之，坚不往。竟遂论实不恭，逮赴京。实
具言：“臣从官三十年，不以妻子随，餐粗衣敝，欲为国
家爱养所部，不忍劳费之。触忤内使，无所逃罪。”上霁
威听，得释。亡何，以病卒。郡人哀祀之，至今称铁板刘
云。